
Proiect
	GUVERNUL REPUBLICII MOLDOVA

H O T Ă R Â R E  nr._______

din ______________________________2026
Chișinău



cu privire la aplicarea TVA și a accizelor asupra mărfurilor introduse pe teritoriul Republicii Moldova de către operatorii economici cu sediul în regiunea transnistreană

[bookmark: _GoBack]În temeiul art. 4 alin.(2) din Legea nr.1417/1997 pentru punerea în aplicare a Titlului III din Codul fiscal (republicată în Monitorul Oficial al Republicii Moldova, ediţie specială din 8 februarie 2007), a art.4 alin.(5) din Legea nr.1054/2000 pentru punerea în aplicare a titlului IV din Codul fiscal (republicată în Monitorul Oficial al Republicii Moldova, ediţie specială din 8 februarie 2007), a art.VI alin.(3) lit.b) din Legea nr.67/2026 pentru instituirea Fondului de convergenţă şi modificarea  unor  acte normative (taxa pe valoarea adăugată şi accizele) (Monitorul Oficial al R. Moldova nr.194-197 art.168 din 07.05.2026) și în temeiul art. 4 lit. e) și f) din Legea cu privire la Guvern nr. 136/2017 (Monitorul Oficial al Republicii Moldova, 2017, nr. 252, art. 412), cu modificările ulterioare, Guvernul Republicii Moldova 

HOTĂRĂŞTE:
 
1. În cadrul tranzacțiilor economice externe, efectuate de către operatorii economici cu sediu în regiunea transnistreană se aplică TVA și acciza, după caz, conform prevederilor Codului fiscal nr.1163/1997, în corespundere cu încadrarea tarifară potrivit Legii nr.172/2014 privind aprobarea Nomenclaturii combinate a mărfurilor, pentru  următoarele tipuri de mărfuri:

1.1.  caviarul și înlocuitorii de caviar (pozițiile tarifare 160431000, 60432000); 
1.2.  băuturile alcoolice (pozițiile tarifare 2203-2208); 
1.3.  produsele din tutun (pozițiile tarifare 2401-2404);
1.4.  gazele naturale (poziția tarifară 2711), cu excepția gazelor naturale livrate de către S.A. ,,Moldovagaz” către S.R.L. ,,Tiraspoltransgaz” care nu are relaţii fiscale cu sistemul bugetar al Republicii Moldova;
1.5. energia electrică (poziția tarifară 2716), cu excepția energiei electrice de echilibrare livrată agenţilor economici care nu au relaţii fiscale cu sistemul bugetar al Republicii Moldova;
1.6.  parfumurile și apele de toaletă (poziția tarifară 3303);
1.7.  blănurile şi blănurile artificiale (pozițiile tarifare 4301-4304);
1.8. perlele naturale sau de cultură, pietrele preţioase sau semipreţioase (pozițiile tarifare 7101-7105);
1.9.  bijuteriile, articole de giuvaiergerie şi altele (pozițiile tarifare 7113-7118);
1.10. minereurile de metale preţioase şi concentratele acestora, metalele preţioase, metalele placate sau dublate cu metale preţioase şi articolele din materialele respective (pozițiile tarifare 2616, 7106-7112); 
1.11. minereurile, zgura și cenușa, metalele comune şi articolele din metale comune (pozițiile tarifare 2601-2615, 2617-2620, 7201-8113);
1.12.  mijloacele de transport (pozițiile tarifare 8701, 8702, 8703, 8704, 8705, 8711, 9705).

2. Mărfurile care nu se regăsesc la pct.1 se vămuiesc fără perceperea TVA și a accizei, cu condiția ca acestea să rămână pe teritoriul regiunii transnistrene.

3. Mărfurile pentru care au fost declarate și achitate integral drepturile de import pot fi transportate prin posturile vamale interne de control din regiunea transnistreană pe restul teritoriului vamal, fără achitarea repetată a drepturilor de import, cu condiția prezentării documentelor justificative care să confirme cumulativ:
· declararea mărfurilor la import;
· achitarea integrală a drepturilor de import aferente;
· introducerea mărfurilor în regiunea transnistreană.

4. În lipsa documentelor prevăzute la pct.3 pentru mărfurile vămuite corespunzător prevederilor prezentei Hotărâri, care urmează a fi transportate din regiunea transnistreană, prin posturile vamale interne de control, cu excepția exportului, se achită TVA și acciza în conformitate cu prevederile legislației în vigoare. 
5. Serviciul Vamal desemnează posturile vamale și stabilește procedura de vămuire și supraveghere a mărfurilor pentru asigurarea punerii în aplicare a prezentei hotărâri.

6. Calcularea, declararea, achitarea, deducerea, restituirea și administrarea TVA și a accizelor, în condițiile prezentei hotărâri, se efectuează în conformitate cu prevederile Codului fiscal nr. 1163/1997, Codului vamal nr. 95/2021 și ale actelor normative subsecvente.

7. Hotărârea Guvernului nr.1001/2001 cu privire la declararea mărfurilor de către agenţii economici din raioanele de est ale Republicii Moldova, se abrogă.

8. Prezenta hotărâre intră în vigoare la 1 august 2026, cu excepția subpunctului 1.11. care intră în vigoare la 1 ianuarie 2027.

PRIM-MINISTRU                                              Alexandru MUNTEANU

Contrasemnează
Ministrul finanțelor                                               Andrian GAVRILIȚĂ
